Predsjednik SDP-a Davor Bernardić jutros je imao prilično živopisno izlaganje u Saboru. U odgovorima na brojne replike također je imao nekoliko pomalo neobičnih izjava. Zahvalio se tako Ireni Petrijavčanin Vuksanović što ga je nazvala “darovitim mladićem”, nakon što mu je ona kazala da je njegovo izlaganje zvučalo kao “zadaćnica nekog darovitog mladića”.

Nakon što ga je Stevo Culej nekoliko minuta izravno napadao, Davor Bernardić javio se za repliku i kazao: “u jednom ste u pravu, niste vi hodali s krvavim gaćama po Velebitu da bi se političari ovako ponašali” i tako dalje.

U jednom je trenutku, nakon njegovog neobičnog izlaganja, ovo zapravo postala rasprava o Davoru Bernardiću, a ne o ministru financija Zdravku Mariću. To je primjetio i politički tajnik Mosta i saborski zastupnik Nikola Grmoja koji je kazao kako “tiki-taka nije u modi” i kako “moramo pričati o Mariću, a ne o Bernardiću”. Izvukli smo neke Bernardićeve izjave iz jutrošnjeg izlaganja u Saboru.

1. Očevo milovanje

“Sjećam se tog blagog pogleda moga oca koji me podragao po glavi kao da me želi smiriti kada je odlazio u rat i rekao “sve će biti u redu”. Kao da će se vratiti za 40 dana. Prolazile su godine, prolazili su dani, prolazilo je vrijeme, ali ono što je prolazilo su ljudske sudbine. Prolazile su obespravljene mirovine, redovi za crni kruh…”

2. Škripa guma BMW-a

“Tek nas je škripa guma BWM-a u kasnim 90-ima podsjetila da nešto nije dobro, da je krivo krenulo. Pretvorba i privatizacija su uzele maha. Danas se ljuljaju temelji Hrvatske. U politiku sam ušao kao dijete jer sam vidio nepravdu protiv koje se vi moramo boriti. Politika je za mene rad i odricanje. Tek kad svako dijete bude imalo jednaku šansu, Hrvatska će postati zemlja dobrog življenja.”

3. ‘Stvari su u Agrokoru do jučer izgledale dobro’

“Stvari su do jučer u Agrokoru izgledale dobro. Veselili smo se kad je napravljena akvizicija u regiji. Bio sam sretan kad sam gledao hrvatski uspjeh. U ovom trenutku i Slovenija je donijela lex Mercator, u ovom trenutku novca za isplatu radnicima i dobavljačima ima možda do 30. svibnja. Sve odluke ova je Vlada odgodila za sutra. Ono što je doneseno jučer, urgentno, bio je lex Agrokor. Interesi su očito bili puno jači i od interesa HDZ-a.”

4. Malo o kupusu

“Što je s onim malim proizvođačima sokova, krumpira, ako hoćete, i zelja, čije su ruke žuljave i koji su dizali kredite da bi financirali zaduženja?”

5. ‘Vas otac nije dragao? Vas je otac tukao?’

“Vas otac nije dragao? Vas je otac tukao? Ne znam čemu ta trauma. Ako vas se u ovoj situaciji ne može uvjeriti, vama ni Bog ne može pomoć”, replicirao je Bernardić Tomislavu Klariću iz HDZ-a koji je prethodno Bernardiću poručio da pokaže čvrst stav i pokaže da je jaka opozicija.